Watch Peaky Blinders (2013) Online On 0123Movies
: Cillian Murphy, Helen McCrory, Sophie Rundle, Paul Anderson
Download subtitles Peaky Blinders External Cooperations - Astrodienst Guest user u1360170017
29-Jul-2016, 21:48 UT/GMT Dokters van Mammon - Rubrieke - Republikein
Monday, November 11th, 08:45:35
Dokters van Mammon
21 October 2019 | Rubrieke
Minette Brink – “Dokter X se spreekkamer, goeiemôre.”
Die vrolike stem anderkant die foonlyn druk terstond my gemoed in eerste rat.
“Middag,” sê ek. “Ek wil asseblief ‘n afspraak maak.”
“Goed, sê Sonskyn. “Privaat of mediese fonds?”
“Mediese fonds,” sê ek diep dankbaar. Daarsonder was ons gesin permanent op koolbroodjies. Ek gee my besonderhede.
“Goed,” sê Sonskyn. “Dokter het Vrydag 12:00 ‘n plekkie oop.”
“Perfek,” sê ek.
“Goed,” sê Sonskyn. “Bring vir ons u ID’tjie en mediesefondskaartjie saam en betaal asseblief tog voor die besoekie vir ons N$3 000 in. Ek e-pos die bankbesonderhede. . . Hallo? Hallo? Mevroutjie, is mevroutjie nog daar?”
“N$3 000? Waarvoor?” vra ek hees.
“Dis ‘n eenmalige betalinkie vir allerlei,” sê Boodskapper van Skoktyding.
“Kan ek dit eis van my medies?”
“O nee, mevroutjie, u kan nie. Dis dokter se standaardfooi vooraf.”
“Sluit dit die konsultasie in? Kan ek dit afbetaal?” vra ek naar.
“Nee, mevroutjie. Die besoekies kos N$1 500 per sessie. Dis ekstra. Sonder die volle betalinkie vooraf kan die afsprakie ook nie bevestig word nie.”
“Dis nie mooi nie,” stik ek. “Jammer dat ons mekaar se tyd gemors het. Tot siens.”
Lank nadat ek die foon neergesit het, is ek nog naar.
Ek begin rondvra. Dis toe veel erger as heeldag opgooi.
“Daai is ou nuus,” sê Lydia, Helga, Diane en Melanie (skuilname word gebruik om weerlose pasiënte teen verdere misbruik deur sekere dokters te beskerm).
En hulle deel hul eie gruwelverhale.
Hoe slaap sulke skelms saans? Al die kwalifikasies en studiejare op aarde kan tog nie die waansinnige bedrae regverdig nie. N$3 000 vooraf net om ‘n afspraak te bevestig? Vir allerlei wat? Nóg ‘n sportmotor, strandhuis, oorsese vakansie, boot, plaas, ingevoerde speelgoed?
Hou op of trek ver weg. Stig ‘n eksklusiewe oord vir jul mafia van kwylende kwakke en brag gerus tot satwordens by mekaar oor wie die meeste offers dié week gegryp het vir jul god Mammon.
Hoekom die beroep kies as daar nie ‘n greintjie medemenslikheid betrokke is nie, maar net ‘n koorsagtige obsessie met status en besittings?
Suur druiwe? Geensins. Hartseer druiwe.
Die misbruiktes onder ons se hande is afgekap. Daar is nie ‘n vertrooster by wie ons kan huil nie. Oor sekere dokters se dodelike verslawing aan nóg. Oor te veel skelms wat ons bloots in die grond in ry.
Die waghond oor genesing se tande is stomp, met geen perke gestel vir tariewe nie.
Vra jou prys, dok. Jy het hard moes werk om die titel te dra. Maar verkoop jou dienste na waarde, nie jou siel nie. Nie een van ons kan dit bekostig nie.
Namibië bloei op alle vlakke. Maar melk sal Mammon se bendes ons bly melk.
Vir die ware geneeshere: Dankie uit die hart oor die hart.